Document ID: /roh_data/filtered/fineweb-2-filterrobots_roh.jsonl.gz/38711

Fin ussa han ils pajataglias pudì quintar cun in tschains da bunificaziun da 0,25 per tschient - sch'els han pajà lur taglias federalas avant il termin. Ils tschains negativs hajan entant intimà adina dapli persunas da pajar lur taglias federalas voluntarmain avant il termin, scriva il departament. Quai sfalsifitgeschia la bilantscha ed engrevgeschia da far il preventiv.
Nagin avantatg per la Confederaziun
Ils pajataglias che parcheschan lur daners tar la Confederaziun portan a la cassa federala quest onn entradas supplementaras da 900 milliuns francs. Entradas supplementaras saja quai dentant mo en ils cudeschs, effectivamain sajan quests pajaments anticipads simplamain daners stuschads sin l’axa cronologica.
Cun ina midada era da quintar
Che la Confederaziun sbassia il tschains da bunificaziun sin nulla era da spetgar. Gia l'avust aveva il directur da l'Administraziun federala da finanzas Serge Gaillard ditg che la glieud saja sco reagir sin ils tschains negativs. La Confederaziun pondereschia perquai midadas tar la taglia federala directa.
RR novitads 12:00